**Dôvodová správa**

1. **Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky sa predkladá ako iniciatívny návrh.

Na základe zhodnotenia lokálnych i globálnych trendov v jednotlivých odvetviach, vychádzajúc z reálnych možnosti štátneho rozpočtu v snahe podporovať investície v odvetviach s vysokou pridanou hodnotou, ktoré predstavujú významný podiel na rozvoji Slovenskej republiky, sa navrhuje upraviť maximálnu intenzitu investičnej pomoci a výšku investičnej pomoci podľa formy investičnej pomoci diferencovane.

Táto diferenciácia umožní poskytnúť vyššie percento pomoci odvetviam hospodárstva s vysokou pridanou hodnotou, ktorých rozvoj je prioritným záujmom Slovenskej republiky a naopak obmedzuje pomoc pre odvetvia hospodárstva, ktoré sú z hľadiska tvorby pridanej hodnoty a hospodárskeho rozvoja Slovenskej republiky menej atraktívne, pričom zachováva princíp poskytovania vyššej miery investičnej pomoci investičným zámerom v menej rozvinutých regiónoch.

Maximálnu výšku investičnej pomoci, ktorú umožňujú pravidlá upravujúce poskytovanie investičnej pomoci, sa navrhuje poskytovať iba v okresoch, kde priemerná miera evidovanej nezamestnanosti je vyššia ako 150 % priemernej miery nezamestnanosti v Slovenskej republike.

V okresoch, kde je priemerná miera evidovanej nezamestnanosti nižšia ako priemer nezamestnanosti v Slovenskej republike, sa pre investičné zámery spadajúce do odvetví priemyselnej výroby a cestovného ruchu nebude poskytovať investičná pomoc formou príspevku na vytvorenie nového pracovného miesta.

Investičná pomoc formou dotácie na obstaraný dlhodobý hmotný majetok a dlhodobý nehmotný majetok sa navrhuje poskytovať pre investičné zámery v oblasti technologických centier vo všetkých okresoch a pre investičné zámery v priemyselnej výrobe, cestovom ruch v okresoch, kde priemerná miera evidovanej nezamestnanosti je vyššia ako 125 % priemernej miery nezamestnanosti v Slovenskej republike.

Navrhovaná právna úprava nebude mať vplyv na rozpočet verejnej správy, podnikateľské prostredie, nebude mať sociálne vplyvy, ani vplyv na životné prostredie a na informatizáciu spoločnosti.

Predložený návrh nariadenia vlády SR je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Navrhuje sa maximálna výška dotácie na obstaraný dlhodobý hmotný majetok a dlhodobý nehmotný majetok, ktorá je vyjadrená ako percentuálny podiel z oprávnených nákladov, ktoré sú tvorené dlhodobým hmotným majetkom a dlhodobým nehmotným majetkom.

Navrhuje sa, aby maximálna výška dotácie na obstaraný dlhodobý hmotný majetok a dlhodobý nehmotný majetok bola limitovaná sumou 10 miliónov eur v prípade investičného zámeru v odbore priemyselnej výroby a 5 miliónov eur v prípade investičného zámeru v oblasti technologického centra.

**K bodom 2 a 4**

Ide o spresnenie definície oprávnených nákladov na výpočet maximálnej výšky úľavy na dani a prevodu nehnuteľného majetku, ktorý bol nadobudnutý prevodom alebo zámenou za cenu nižšiu, ako je všeobecná hodnota majetku.

Pri výpočte maximálnej výšky úľavy na dani z príjmu a prevodu nehnuteľného majetku, ktorý bol nadobudnutý prevodom alebo zámenou za cenu nižšiu, ako je všeobecná hodnota majetku sa bude vychádzať z výšky oprávnených nákladov investičného zámeru, ktoré sú tvorené dlhodobým hmotným majetkom a dlhodobým nehmotným majetkom.

**K bodu 3**

Ide o spresnenie podmienok na poskytnutie príspevku na vytvorenie nového pracovného miesta.

**K bodu 5**

Navrhuje sa, aby na investičný zámer v priemyselnej výrobe, ktorého výška oprávnených nákladov je najmenej 70 miliónov eur a v súvislosti s ktorým sa vytvorí viac ako 400 nových pracovných miest, a na investičný zámer v odvetví technologických centier ktorého výška oprávnených nákladov je najmenej 8 miliónov eur a v súvislosti s ktorým sa vytvorí viac ako 100 nových pracovných miest, ktoré predstavujú významný podiel pre rozvoj Slovenskej republiky, sa ustanovenia o maximálnej výške investičnej pomoci podľa formy investičnej pomoci neaplikovali.

**K bodu 6**

Prechodnými ustanoveniami k úpravám účinným od 1. marca 2013 sa navrhuje upraviť postup konania, ktorého rozsah a pôsobnosť sa v predkladanom návrhu nariadenia upravuje a súčasne sa upresňuje platnosť už schválenej intenzity a výšky investičnej pomoci.

**K bodom 7 a 8**

Upravuje sa znenie príloh č. 1 až 3 a prílohy č. 5.

**K Čl. II**

Vzhľadom na dĺžku legislatívneho procesu sa účinnosť nariadenia vlády navrhuje na 1. marca 2013.